Europos Parlamento rezoliucija dėl Europos gamtos architektūros ir kultūros paveldo apsaugos kaimo ir salų bendruomenėse (2006/2050(INI))



Oficialusis leidinys 305 E , 14/12/2006 p. 0254 - 0258



P6_TA(2006)0355 Europos gamtos, architektūros ir kultūros paveldas kaimo vietovėse ir salose Europos Parlamento rezoliucija dėl Europos gamtos architektūros ir kultūros paveldo apsaugos kaimo ir salų bendruomenėse (2006/2050(INI)) Europos Parlamentas, - atsižvelgdamas į EB sutarties 151 straipsnį, - atsižvelgdamas į 1972 m. lapkričio 16 d. UNESCO konvenciją dėl pasaulinio kultūros ir gamtos paveldo apsaugos, - atsižvelgdamas į 1985 m. spalio 3 d. Europos Tarybos Granadoje pasirašytą Konvenciją dėl Europos architektūros paveldo apsaugos, - atsižvelgdamas į 1992 m. sausio 16 d. Europos Tarybos Valetoje pasirašytą Konvenciją dėl archeologijos paveldo apsaugos, - atsižvelgdamas į 2000 m. spalio 20 d. Europos Tarybos Florencijoje priimtą Europos kraštovaizdžio konvenciją, - atsižvelgdamas į 2005 m. spalio 27 d. Europos Tarybos Fare pasirašytą Pagrindų konvenciją dėl kultūros paveldo vertės visuomenei, - atsižvelgdamas į savo 1974 m. gegužės 13 d. rezoliuciją dėl Europos kultūros paveldo apsaugos [1], 1982 m. rugsėjo 14 d. rezoliuciją dėl Europos architektūros ir archeologijos paveldo apsaugos [2], 1988 m. spalio 28 d. rezoliuciją dėl Bendrijos architektūros ir archeologijos paveldo išsaugojimo [3], 1993 m. vasario 12 d. rezoliuciją dėl architektūros paveldo išsaugojimo ir kultūros vertybių apsaugos [4] ir 2001 m. sausio 16 d. rezoliuciją dėl Konvencijos dėl pasaulinio kultūros ir gamtos paveldo apsaugos taikymo Europos Sąjungos valstybėse narėse [5], - atsižvelgdamas į 2000 m. vasario 14 d. Europos Parlamento ir Tarybos sprendimą 508/2000/EB, nustatantį programą "Kultūra 2000" [6], - atsižvelgdamas į Europos Parlamento poziciją, priimtą per pirmąjį svarstymą 2005 m. spalio 25 d., siekiant priimti Europos Parlamento ir Tarybos sprendimą Nr. .../2006/EB, nustatantį programą "Kultūra" (2007-2013) [7], - atsižvelgdamas į Darbo tvarkos taisyklių 45 straipsnį, - atsižvelgdamas į Kultūros ir švietimo komiteto pranešimą (A6-0260/2006), A. kadangi kultūros paveldas yra svarbi Europos tautų tapatybės ir istorinės raidos dalis, B. kadangi "kultūros paveldas" reiškia ir materialias, ir nematerialias vertybes, o kiekviena nauja karta į šį paveldą įdeda savo kultūros ir kūrybos indėlį, C. kadangi kultūros paveldas apima ir architektūros vertybes, ir žmogaus gyvenimo laike, vietoje ir erdvėje būdo paliestą gamtos paveldą, D. kadangi vienas iš Europos Sąjungos tikslų yra puoselėti ir išsaugoti kultūrų įvairovę ir gyvenimo kokybę bei saugoti aplinką, E. kadangi daugelio kultūros paveldo elementų išsaugojimas sudaro pagrindą tolesniam socialiniam ir ekonominiam vystymuisi ir taip stiprina aplinkos apsaugą, galimybes įsidarbinti ir Europos integraciją, F. kadangi kultūros paveldas yra itin reikšmingas kaimo vietovėse, kurios, nors ir sudaro 90 proc. visos Europos teritorijos, yra palyginti apleistos, jose mažėja gyventojų skaičius ir vyrauja ekonominė stagnacija, G. kadangi gebėta puikiai išlaikyti nepakitusį Europos salų, ypač mažiausių iš jų, savitumą, todėl labai svarbu tinkamai remti, apsaugoti ir toliau puoselėti didžiulį jų kultūros paveldą, H. kadangi svarbu išsaugoti ir vystyti ne tik įvairius paminklus, bet ir kitus kultūros kūrinių elementus, kurie formuoja tinkamas šiandienos ES gyventojų gyvenimo sąlygas ir sudaro galimybes jas įgyvendinti, I. kadangi Europos kultūros paveldo visuma, nepriklausomai nuo jos europinės, nacionalinės arba vietos plotmės, turi Europos piliečiams fundamentalią reikšmę, 1. ragina Tarybą atvirai pripažinti kultūros paveldo indėlį į Europos plėtrą, turint mintyje Europos tapatybę ir pilietybę, tvariąją ekonomikos ir socialinę raidą, kultūrų mainus ir įvairovę; 2. ragina Komisiją rengiant pasiūlymus dėl teisės aktų veiksmingai ir vienodai įgyvendinti EB sutarties 151 straipsnio 4 dalies nuostatas, susijusias su kultūros klausimais, ir išsamiai išanalizuoti siūlomų teisės aktų poveikį kultūrai ir kultūros paveldui, siekiant užtikrinti, kad juos remiančios priemonės būtų įtrauktos į visas Europos Sąjungos politikos sritis; 3. mano, kad kultūros paveldas turėtų būti laikomas nedaloma visuma ir turi būti nustatytos bendros apsaugos priemonės; 4. pabrėžia, kad kalbant apie tvariąją raidą taip pat turimas mintyje bendras požiūris į kultūros, gamtos ir architektūros aplinką ir miestų, ir kaimų vietovėse, ypatingą dėmesį skiriant Europos kaimo bendruomenių kultūros paveldui; 5. taip pat pažymi, kad ypatingas dėmesys turi būti skiriamas Europos salų bendruomenių gamtos ir architektūros paveldo apsaugai ir puoselėjimui; 6. mano, kad imantis veiklos kaimo ir salų bendruomenėse reikia atsižvelgti į šiuos principus: - darni gyventojų skaičiaus ir aplinkos pusiausvyra, - darnus požiūris į tradicines žemės ūkio vietoves, - vietos gyventojų dalyvavimas rengiant ir įgyvendinant politikos kryptis bei jų nuomonių ir centrinės valdžios institucijų priimtų sprendimų derinimas, - nuolatinis dialogas su socialinėmis, privačiomis ir savanorių organizacijomis, aktyviai dalyvaujančiomis sprendžiant kultūros paveldo klausimus; 7. ragina Europos Sąjungą, valstybes nares, vietos valdžios institucijas, taip pat kultūros ir nevyriausybines organizacijas imtis veiksmų siekiant apsaugoti ir atkurti Europos kultūros paveldą, ypač mažų tradicinių bendruomenių, ir didinti visuomenės žinias apie jo svarbą; 8. mano, kad siekiant puoselėti šį sektorių reikia deramai atsižvelgti į subsidiarumo principą ir šiuos veiksnius: - vykdyti sisteminę kaimo paveldo apžvalgą, - kurti teisinę bazę siekiant apsaugoti šį paveldą, įtvirtinti joje paskatas išsaugoti tradicinius pastatus ir bendruomenes bei imtis priemonių, kad nauja statyba atitiktų šalia esančius istorinius pastatus ir vietos architektūrą, - teikti finansinę paramą vietos monumentams atkurti ir tradiciniams ūkininkavimo būdams išsaugoti, - visapusiškai atkurti tradicinius gyvenamuosius būstus ir architektūros formas tinkamai naudojant modernias medžiagas ir integruojant modernius įrenginius į tradicines konstrukcijas taip, kad jie nemenkintų tradicinių konstrukcijų bruožų, - išsaugoti praktinę vietos patirtį ir tradicines profesijas, 9. ragina valstybes nares, kai reikia, numatyti būtinas paskatas nugriauti arba pakeisti pastatus, nesuderintus su tam tikru bendruomenės ar vietovės, kurioje jie yra, architektūriniu pobūdžiu arba gamtine aplinka bei aplinkiniais pastatais; 10. ragina valstybes nares drauge su Komisija skatinti saugoti savo kultūros paveldą ir jį atkurti pasitelkiant struktūrinius fondus ir esamas iniciatyvas LEADER+, URBAN II ir INTERREG III, kurios kitu finansiniu laikotarpiu (2007-2013 m.) bus įtrauktos į naująsias politinės sanglaudos ir bendros žemės ūkio politikos finansines priemones; 11. ragina valstybes nares turėti mintyje, kad finansinių paskatų strategijos turi apimti centrinių ir vietos institucijų bei kitų vietos įstaigų ir institucijų koordinavimą (nepamirštant, kad daugelis užregistruotų paveldo objektų yra religinio pobūdžio) ir jomis kartu turi būti siekiama apsaugoti ir pagerinti gamtinę ir kultūrinę atitinkamų vietovių aplinką; 12. mano, kad galima sumaniai naudotis Europos gamtos, architektūros ir kultūros paveldu kaimo ir salų bendruomenėse vystant alternatyvaus turizmo rūšis, pvz., kultūrinį, pėsčiųjų, ekologinį ir jūrinį turizmą; mano esant būtina skatinti politikos kryptis, kurias įgyvendinant visi Europos piliečiai galėtų naudotis alternatyvaus turizmo teikiamais pranašumais; 13. ragina valstybes nares pasitelkiant Bendrijos finansines priemones, pvz., Regionų vystymosi fondą, Europos žemės ūkio fondą kaimo plėtrai, Europos žuvininkystės fondą ir kt., skatinti ir remti tausiojo alternatyviojo turizmo raidą teikiant pirmenybę mažoms tradicinėms bendruomenėms; 14. ragina Komisiją, remiantis esamomis Bendrijos programomis, pvz., Konkurencingumo ir inovacijų pagrindų programa, skatinti priemones, skirtas remti amatus ir profesinę veiklą, ypač gresiančią išnykti ir reikiamą tinkamai atkurti ir išsaugoti architektūros paveldą; 15. ragina Komisiją ir valstybes nares skatinti mokyti profesionalus, kurių specializacija - erdvės naudojimas ir valdymas, architektūra, pastatų atnaujinimas ir remontas bei su jomis susijusi veikla, siekiant išsaugoti kultūros paveldo ypatybes pritaikant jas prie dabarties poreikių; be to, ragina imtis priemonių gerinti amatininkų ir tradicinių medžiagų tiekėjų mokymą ir pasirinkti metodus, kuriuos taikant šios medžiagos būtų ir toliau naudojamos; 16. ragina Komisiją Septintosios mokslinių tyrimų, technologijų plėtros ir demonstravimo veiklos pagrindų programos (2007-2013 m.) pagrindu remti pastangas plėtoti naujas priemones, būdus ir metodus, skirtus saugoti kultūros paveldą; 17. ragina Komisiją ir valstybes nares neskirti Bendrijos finansavimo tokiems projektams, kuriuos įgyvendinant gali būti padaryta akivaizdi žala vertingoms mūsų kultūros paveldo dalims; 18. ragina Komisiją patvirtinti priemones, didinančias prieinamumą ir skatinančias mažas įmones, tradicinius amatus ir profesijas, vietos tradicijas bei papročius ir vykdant didelio masto kampaniją, skatinančias valstybių narių kaimus ir bendruomenes, siekiant tvirtai prisidėti prie vietos ekonomikos vystymosi ir sustabdyti masinį kėlimąsi iš kaimų; 19. ragina Komisiją surengti tarptautines konferencijas ir posėdžius siekiant dalytis ir keistis patirtimi; 20. ragina Komisiją, visų pirma vykdant "Kultūra 2007" daugiametes programas (2007-2013 m.), suteikti partneriams įvairiose valstybėse narėse galimybes įgyvendinti šias programas siekiant remti gerai išsaugotas tradicines bendruomenes, turinčias mažiau kaip, pavyzdžiui, 1000 gyventojų; 21. mano, kad šios priemonės leis rengti įvairius kultūros renginius, skirtus puoselėti šių bendruomenių kultūros paveldą ir drauge įvykdyti ilgalaikį tikslą, t. y. stiprinti Europos tradicinių bendruomenių bendradarbiavimą, kuris padėtų joms plėtoti savo savitas vietos kultūras, nepamirštant ir Europos aspekto; 22. nori, kad ateityje būtų plėtojamos priemonės, palankios mažoms, tradicinėms bendruomenėms ir panašios į tas, kurių imamasi rengiant kultūros sostines; 23. mano, kad nevyriausybinių organizacijų federacijos "Europa Nostra" skiriamas "Europos Sąjungos kultūros paveldo prizas" yra puikus pavyzdys, kuriuo derėtų sekti ateityje; mano, kad šioje srityje ir platesnėje plotmėje galėtų būti įsteigta nauja kategorija prizų už geriausią visapusišką tradicinės bendruomenės atkūrimą ir taip skatinamos bendruomenės, kurios gebėjo išsaugoti visą ar dalį savo architektūrinio savitumo, dėti daugiau pastangų šioje srityje; 24. džiaugiasi dėl naujausio Tarybos pasiūlymo sudaryti Europos paveldo sąrašą ir ragina Komisiją tai paremti; laikosi požiūrio, kad šia prasme reikėtų suteikti deramą svarbą kaimo ir salų vietos kultūros paveldui, atsižvelgiant taip pat ir į nematerialius kultūros paveldo aspektus; laikosi požiūrio, kad šalys kandidatės irgi turi būti pakviestos dalyvauti šioje iniciatyvoje; 25. ragina Tarybą ir Komisiją remti Europos kultūros paveldo metų renginius siekiant labiau informuoti ir supažindinti Europos visuomenę su svarba imtis veiksmų, būtinų savo kultūros paveldui puoselėti; 26. ragina Komisiją ir valstybes nares, įgyvendinant Europos kultūros paveldo dienų iniciatyvą, bendradarbiauti su Europos Taryba siekiant toliau puoselėti tradicines bendruomenes ir kaimo bei salų bendruomenių architektūros paveldą, stengiantis labiau informuoti Europos visuomenę apie vietos ir regioninio kultūros identiteto, atsispindinčio, be kitų dalykų, ir nekilnojamojo kultūros paveldo objektuose bei paminkluose; 27. ragina Tarybą, Komisiją ir valstybes nares atsižvelgti į daugybę Europos Tarybos ir UNESCO priimtų konvencijų dėl Europos gamtos, architektūros ir kultūros paveldo apsaugos ir stiprinti bendradarbiavimą su šiomis organizacijomis pagal EB sutarties 151 straipsnio 3 dalį; 28. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams bei Europos Tarybai. [1] OL C 62, 1974 5 30, p. 5. [2] OL C 267, 1982 10 11, p. 25. [3] OL C 309, 1988 12 5, p. 423. [4] OL C 72, 1993 3 15, p. 160. [5] OL C 262, 2001 9 18, p. 48. [6] OL L 63, 2000 3 10, p. 1. [7] Priimti tekstai, P6_TA(2005)0397. --------------------------------------------------